Bill Gates obećao 120 milijuna dolara pomoći za afričke farmere
U svom je govoru Bill Gates kritizirao neke ekološke organizacije jer su pokušale ograničiti potencijalnu uporabu biotehnologije u sups
Zaklada Bill i Melinda Gates najavila je da će darovati 120 milijuna dolara za pomoć farmerima u zemljama u razvoju kako kako bi ih potaknula da proizvode više hrane. U obraćanju ovog poznatog filantropa, koje je bilo nazvano njegovim prvim značajnijim govorom o poljoprivrednom razvoju, Bill Gates je kritizirao ekološke organizacije zbog njihovog protivljenja poljoprivrednoj biotehnologiji. U obraćanju simpoziju Svjetska nagrada za hranu 15. ovog mjeseca u Iowi, Bill Gates je rekao da je Afrika bila zapostavljena u dugoročnom procesu usavršavanja poljoprivredne proizvodnje u 20. stoljeću. No, dodao je da ne postoji razlog zbog kojeg toliko mnogo poljoprivrednika u Africi umire od gladi: "Siromašni poljodjelci nisu problem kojeg treba rješavati. Oni su rješenje, najbolji odgovor za svijet koji se bori protiv gladi i siromaštva i koji pokušava hraniti sve brojniju populaciju. Ako oni mogu dobiti što im je potrebno da bi prehranili svoje obitelji i prodali višak, stotine milijuna najsiromašnijih ljudi moglo bi si izgraditi bolji život." Donacije Billa Gatesa bit će usmjerene na pomoć malim poljoprivrednicima pri uzgoju kvalitetnijih usjeva, poput prosa i visokorodnog sijerka, te visoko hranjivih slatkih krumpira otpornih na štetočine. Taj će novac također pomoći vladama afričkih zemalja da subvenciraju školske obroke i povezati vlade s lokalnim farmerima. No, i više od toga: jedan dio donacije, 15 milijuna dolara, odvojit će se za think tankove, sveučilišta i centre za javna istraživanja kako bi vlada razvila zakone koji će utjecati na živote afričkih poljoprivrednika. Akin Adesima zamjenik je direktora afričke organizacije Savezništvo za zelenu revoluciju, kojoj je upućen dio te novčane nagrade. On kaže da su od osamdesetihih godina poljoprivredne zakone u Africi formirali veliki donatori izvan afričkog kontinenta: "To nisu bile domaće organizacije, i stoga je za sve nas bila prepisana ista formula. Ono o čemu govorimo danas je naša želja da sada propise i zakone stvaraju afričke vlade i institucije." U svom je govoru Bill Gates kritizirao neke ekološke organizacije zbog ideoloških previranja s grupama koje se bore protiv gladi u svijetu. Rekao je da su one pokušale ograničiti potencijalnu uporabu biotehnologije u supsaharskoj Africi, ne uzimajući u obzir koliko bi se tim tehnologijama moglo smanjiti i glad i siromaštvo, niti ono što bi možda sami farmeri željeli. Bill Gates je istaknuo da Zaklada Gates podržava standardne i biotehnološke metode uzgoja za proizvodnju žitarica koje će biti otporne na sušu, poplave i bolesti. Ekološke su se organizacije izjasnile protiv te Gatesove izjave. Mnoge od njih protive se zapadnom, industrijaliziranom sustavu poljoprivrede koji se uvelike oslanja na kupljeno sjeme i gnojivo. Marta Vetier, glasnogovornica europske grane ekološke organizacije Greenpeace, kaže da bi se poljodjelci trebali oslanjati na vlastito sjemenje: "Poznato nam je da u Africi ima mnogo lokalnih sorti, kao i svuda u svijetu. Točno je da s industrijskom poljoprivredom gubimo te sorte, to je proces kojeg bi trebalo zaustaviti. Greenpeace smatra da budućnost zaista počiva u lokalno uzgojenom sjemenju i sjemenskim sortama koje ljudi mogu uzgajati." Biotehnologija je samo mali dio kojeg pokriva portfolio Zaklade Gates od 1,4 milijarde dolara za razvoj poljoprivrede. U ovom prvom javnom zalaganju za poljoprivrednu politiku, Gates je rekao da unaprijeđenje afričke poljoprivrede moraju voditi mali farmeri, da ona mora biti prilagođena lokalnim uvjetima te ekonomski i ekološki održiva. Međutim, njegova podrška biotehnologije aspekt je koji će vjerojatno dovesti do najviše prijepora. Koje će tehnike afrički farmeri prihvatiti u svom nošenju sa sve većom populacijom i klimatskim promjenama tek će se vidjeti.